
I

MED ØKSEN I SKJØRTET




I

Munnene filtrer våre språk sammen.

De dødes og de levende.

Havet føyer oss til historien,

og lar oss gå tørrskodd

i dette øyeblikk.

Undervannsvegetasjonen lyser når vi dykker.

Når vi møter hverandres øyne.

Vi er kort eller langseilte.

Venner fra de brente byene,

overgitte slumområder,

små på flukt i egne hus.

Vi er i verden

Med store håp.

Nå.


II

Jeg tenker på øksens nødvendighet.

Treslaget i skaftet.

Eggens katastrofale mulighet. Tyngden.

Stammen ligger foran,

jeg løfter øksen, armen

fram og ned, veden er kløyvet.

Beethovens syvende i hodet,

damdada damda damdada

damda.

Hver kubbe

til fullt orkester.

Denne veden vil brenne

til variasjoner i partituret.


III

Et annet sted.

Goldt landskap,

riller av vind i sanden,

vannsyner forsvinner, vender tilbake.

Trer inn i minnet

av barna under teppene

da hun gikk hjemmefra i morges.

De lå med armene viklet i bena,

hun kunne nesten ikke atskille dem.

Slik holder de varmen hellig

til hun kommer

med øks, kvist, ild.


IV

Fra rommet ses kloden

som en uoppstykket form.

Fargevariasjoner.

Blå og brungule felt.

Atoller, innsjøer, ørkensand bølger,

pingviner i arktiske strøk.

Framtrer jo nærmere synsfeltet kommer.

Pingvinene.

Tett ringstilt holder de eggene

over isen, spiser seg opp

for måneder av gangen,

veksling i rekkene, stup mellom isflak.

De eier ingen øks.

Den blinde leser ansiktet ditt.

Du blir varm.


V

Jeg ga min elskede en båt

og en hekk.

Vi rodde til øyene

der alt uten gresset bar stillhet.

Uten ørnen, linerlen, hakkespetten

med sine sisyfoske hakkegåter.

Gresset var lydlagt av vind

og svaiet etter dens luner.

Vi la oss ned, lyttet,

desperasjonen i jordens indre.


VI

Vulkanens avtrykk.

Landskap av meteoritter,

planeter hodestups i en fortidig eng.

Hav i retur, stein, noen få vekster,

strå, tistler, lavagul

framtrer verden.

Fersk bærer den millioner av år.

Vi trekker pusten dypt.

Ingen lyd utløser skred,

en annen årstid,

så vi synger

der vulkanen putrer

under føttene.

Stille sanger.


VII

Lukten av sitrus.

I den svarte jorden

står trærne krokete som gamle historier

med overraskende poeng.

En mann tilbyr klementiner.

Skrell duftene.

Skrell verden.


VIII

Øksens nødvendighet.

Kappe stammer, store skoger,

senger, møbler, hus, byer av varme.

Kappe tær, arterier, nødkapp mot farer,

hogge is til vann som renner cellene fulle,

hogge isfjell atskilt.

Kappe land og kroppsdeler.

Herfra lammes hånden.

Med øksen i skjørtet opprettholdes

avstand til tingene.

Den er øks og skjold.

